1492

Η τρέχουσα σελίδα αφορά το έτος 1492 κατά το Γρηγοριανό ημερολόγιο 

 Γεγονότα 
2 Ιανουαρίου – Πτώση της Γρανάδα: ο Μποαβδίλ, ο τελευταίος Μαυριτανός εμίρης της Γρανάδα, παραδίδει την πόλη στο στρατό των Καθολικών μοναρχών Φερδινάνδου Ε' και Ισαβέλλας Α' της Καστίλλης, μετά από δέκα χρόνια πολέμου.
6 Ιανουαρίου – Οι Φερδινάνδος και Ισαβέλλα μπαίνουν στη Γρανάδα, ολοκληρώνοντας τη χριστιανική ανακατάκτηση της Ιβηρικής χερσονήσου.
31 Μαρτίου – Ο Φερδινάνδος και η Ισαβέλλα υπογράφουν το διάταγμα της Αλάμπρα, εκδιώκοντας όλους τους Εβραίους από την Ισπανία, εκτός εάν ασπαστούν τον Ρωμαιοκαθολικισμό.
17 Απριλίου – Η Ισπανία και ο Χριστόφορος Κολόμβος υπογράφουν τις Συνομολογήσεις της Σάντα Φε για το ταξίδι του στην Ασία.
30 Απριλίου - Η Ισπανία χορηγεί στον Χριστόφορο Κολόμβο την αμοιβή και τα προνόμιά του για την επικείμενη εξερεύνηση.
31 Ιουλίου – Οι Εβραίοι εκδιώκονται από την Ισπανία, καθώς τίθεται σε ισχύ το Διάταγμα της Αλάμπρα.
3 Αυγούστου – Ο Γενοβέζος θαλασσοπόρος Χριστόφορος Κολόμβος σαλπάρει με τρία πλοία από το Πάλος ντε λα Φροντέρα, στην υπηρεσία του Στέμματος της Καστίλης, για το πρώτο του ταξίδι με σκοπό να φτάσει στην Ασία διασχίζοντας τον Ατλαντικό Ωκεανό.
11 Αυγούστου – Ο Πάπας Αλέξανδρος ΣΤ΄ διαδέχεται τον Πάπα Ιννοκέντιο Η' ως ο 214ος Πάπας, μετά το κονκλάβιο του 1492, το πρώτο που πραγματοποιήθηκε στην Καπέλα Σιξτίνα.
6 Σεπτεμβρίου - Ο Χριστόφορος Κολόμβος σαλπάρει από τη Λα Γκομέρα των Καναρίων Νήσων, το τελευταίο λιμάνι που έπιασε πριν διασχίσει για πρώτη φορά τον Ατλαντικό Ωκεανό. 
6 Οκτωβρίου - Ο Ερρίκος Ζ΄ της Αγγλίας αποβιβάζει τα στρατεύματά του στο Καλαί για να πολιορκήσει τη Βουλώνη.
12 Οκτωβρίου – Η αποστολή του Χριστόφορου Κολόμβου φτάνει στις Μπαχάμες. Ο εξερευνητής πιστεύει ότι έχει φτάσει στις Ινδίες.
28 Οκτωβρίου – Ο Χριστόφορος Κολόμβος αποβιβάζεται στην Κούβα.
3 Νοεμβρίου – Υπογράφεται η συνθήκη ειρήνης του Ετάπλ μεταξύ του Ερρίκου Ζ' της Αγγλίας και του Καρόλου Η' της Γαλλίας.
7 Νοεμβρίου – Μετεωρίτης πέφτει σ' ένα χωράφι σιτηρών στην Αλσατία. Πρόκειται για τον παλαιότερο μετεωρίτη με γνωστή ημερομηνία πτώσης στη Γη.
5 Δεκεμβρίου – Ο Χριστόφορος Κολόμβος γίνεται ο πρώτος γνωστός Ευρωπαίος που πατάει το πόδι του στο νησί Ισπανιόλα. 
31 Δεκεμβρίου – Περίπου 100.000 Εβραίοι εκδιώχνονται από το Βασίλειο της Σικελίας.
Ο Μάρτιν Μπέχαϊμ κατασκευάζει την πρώτη σωζόμενη υδρόγειο σφαίρα, την υδρόγειο του Μπέχαϊμ. Καθώς ο Χριστόφορος Κολόμβος θα επιστρέψει από το ταξίδι του το 1493, αυτή η υδρόγειος δεν απεικονίζει ακόμα τον Νέο Κόσμο.
Ο Αντόνιο ντε Νεμπρίχα δημοσιεύει στη Σαλαμάνκα τη Γραμματική της καστιλιανικής γλώσσας, το πρώτο κείμενο γραμματικής για τη γλώσσα της Καστίλης, την οποία παρουσιάζει στον Φερδινάνδο και την Ισαβέλλα ως "ένα εργαλείο αυτοκρατορίας".  

 Γεννήσεις 

21 Μαρτίου - Ιωάννης Β', παλατινός κόμης του Ζίμερν
11 Απριλίου – Μαργαρίτα, βασίλισσα της Ναβάρρας
20 Απριλίου – Πιέτρο Αρετίνο, Ιταλός συγγραφέας
12 Σεπτεμβρίου - Λαυρέντιος των Μεδίκων, δούκας του Ουρμπίνο
Αντόνιο Πιγκαφέττα, Ιταλός θαλασσοπόρος

 Θάνατοι 

8 Απριλίου - Λαυρέντιος ο Μεγαλοπρεπής, άρχοντας της Φλωρεντίας
8 Ιουνίου – Ελισάβετ Γούντβιλ, βασίλισσα της Αγγλίας
25 Ιουλίου - Πάπας Ιννοκέντιος Η΄
12 Οκτωβρίου – Πιέρο ντέλλα Φραντσέσκα, Ιταλός καλλιτέχνης

Κατηγορία:Έτη